רן דנקר

ביוגרפיה

רן דנקר נולד בווירג'יניה, ארצות הברית. הוא בנם של השחקן אלי דנקר ודלית דנקר. דנקר נולד בשם "חליל", שם שניתן לו על ידי אביו אך בגיל 7 בחר לשנות את שמו ל"רן". בגיל שנתיים וחצי עלה עם אמו לישראל. הם התגוררו בקיבוץ האון, לאחר מכן בבית זית, בתל אביב ולבסוף בנתניה.
את שירותו צבאי עשה כטכנאי מסוקים. הוא שירת במשך שנה וחצי, השתחרר מהצבא בשל סעיף בריאותי, ובהמשך חזר להשלים את יתרת השירות.

קריירה

עם שחרורו מהצבא, הופיע דנקר במספר סרטוני פרסומת.
בשנת 2004 הצטרף לסדרת הטלוויזיה המוזיקלית של חברת yes "השיר שלנו", לצידן של נינט טייב, אליענה בקייר, מיה דגן ועוד. דנקר המשיך לשחק בתוכנית עד לסופה בשנת 2007. ב-2005 זכה בפרס מסך הזהב על משחקו ב"השיר שלנו".
ב-2004 השתתף בפסטיגל "לא יאומן כי פסטיגל" ושר את השיר "כמו רובין הוד", שכתב אהוד מנור והלחין אוהד חיטמן, איתו זכה במקום השלישי. כמו כן, השתתף ב-2005 ב"פסטיגל גיבורי-על" לצד יעל בר-זוהר, הראל סקעת ועוד, ושירו "איש הברק", אשר כתב ביחד עם עידן עמית, זכה במקום הראשון בתחרות השירים. דנקר השתתף גם בפסטיגל 2006 לצד אליענה בקייר ומייקל לואיס (פסטיגל פנטזיה). בשנת 2005 הופיע במחזה "צלילי המוסיקה", לצד אפרת בוימולד ואניה בוקשטיין.
מ-2005 עד 2007 דנקר זכה בתואר "שחקן השנה" בטקס נבחרי הילדים. בנוסף, זכה ב-2008 בפרס "הרכב השנה" יחד עם עילי בוטנר.
מ-2006 עד 2008 הוביל את קמפיין האופנה של חברת ההלבשה "דיאדורה".
בשנת 2008 החל בחברת הלוויין "יס" שידורה של סדרת הטלוויזיה "דני הוליווד", בה גילם דנקר את הדמות הראשית, "דני הוליווד" - כוכב זמר ישראלי משנת 1968. ובעונה השניה בשנת 1986.
באותה שנה הגיע לאקרנים סרט הקולנוע "חסר מנוחה" של הבמאי עמוס קולק, בו שיחק דנקר את צח, חייל מצטיין שאביו (משה איבגי) עוזב אותו בגיל צעיר ובורח לניו יורק וזה, לאחר שאימו מתה - טס לחפשו.
בינואר 2009, השתתף בסדרה "מסכים" בתפקיד "נמרוד מן" - אדם הסובל מפיגור שכלי קל. במאי 2009 שודרה העונה השנייה של "דני הוליווד", בכיכובו של דנקר. 
באוגוסט של אותה שנה יצא לאקרנים הסרט "עיניים פקוחות", בבימויו של חיים טבקמן. בסרט, שהשתתף גם בפסטיבל הקולנוע בירושלים 2009 והתמודד על פרס וולג'ין, מגלם דנקר הומוסקסואל חרדי שמנהל רומן עם גבר נשוי, המגולם על ידי זהר שטראוס. בספטמבר 2009 עבר דנקר לניו יורק כדי ללמוד משחק. בסוף ספטמבר 2010 חזר מניו יורק, אולם שב זמן מה לאחר מכן. בקיץ 2011 חזר לישראל.
בדצמבר 2010 שיחק בסרט האימה של אהרון קשלס ונבות פפושדו -"כלבת", בו גילם טניסאי צעיר שאובד יחד עם חבריו ביער. מיד עם חזרתו לארץ, בקיץ 2011, החל לככב בסדרת המתח "תא גורדין" שכתב העיתונאי והסופר רון לשם. הסדרה עלתה לאוויר בינואר 2012. 
בשנת 2013 הצטרף רן דנקר לקבוצת הצעירים בתיאטרון "הבימה", שם הוא שיחק בהצגה "השבועה" שהחלה באוקטובר אותה שנה. בהצגה רן משחק בתפקיד ראשי, כבן של סוחר הים. ב-2014 החל לגלם את דמותו של גבריאל בהצגה נוספת בתיאטרון, עיבוד לספרו הנודע של א.ב יהושע "המאהב". באותה השנה, רן דנקר גילם את דמותו של ניר בסרט "מתחת קו המים". בשנת 2015 הצטרף רן להצגה "נעצר בחצות" בתיאטרון הבימה ול"אוויטה" - המחזמר של אנדרו לויד וובר וטים רייס המגולל את סיפורה של אוויטה פרון, אשת ראש ממשלת ארגנטינה בשנות החמישים. במחזמר מגלם דנקר את דמותו של צ'ה, לצד שירי מימון ואקי אבני.
בטרם עזיבתו לניו יורק הקליט עם עילי בוטנר את השיר "מה שיכולנו להיות", שנכלל באלבומו של בוטנר "עילי בוטנר" שיצא ב-2010.
דנקר הוא זוכה פרס קלצ'קין - פרס השחקן המצטיין לשנת 2016 ע"ש רפאל והדסה קלצ'קין.
בשנת 2017 הופיע בתפקיד הראשי בסרט הקולנוע "מוטלים בספק" כאסי, תסריטאי ומשורר תל אביבי, שנשלח לעבודות שירות כמורה של חבורת נערים עבריינים. 
בשנת 2018 עלתה לשידור ב-HOT סדרת הטלוויזיה "מיגל" בכיכובו. באותה שנה הסדרה התקבלה לפסטיבל קאן שם זכו בפרס הפרפורמנס לשחקנים ב"מיגל". 
במאי 2019 החל לשחק בסדרת הטלוויזיה "גיבור אמיתי" מאת אורי גרוס, שעבד איתו בעבר בסדרות "השיר שלנו" ו"דני הוליווד".

מוזיקה

באוגוסט 2007 הוציא דנקר את אלבומו הראשון, "שווים", במשותף עם המוזיקאי עילי בוטנר. קדמו לו הסינגלים "שווים" שכתב והלחין בוטנר ו"בואי נעזוב", שכתב בוטנר עם גלעד שגב. אחר כך יצאו הסינגלים "הכל מזכיר אותך", "מה שלא הספקתי לומר" שבו השתתפה בשירה סיון טלמור ו"אני אש". את רוב שירי האלבום כתב והלחין בוטנר לבדו, מה שלא כתב לבד אלו השירים "בואי נעזוב" שכתב עם גלעד שגב, "מה שלא הספקתי לומר" שכתב עם אלי מורנו ו"נעימה" האינסטרומנטלי בעיבודים השתתפו גדי גידור, גלעד שמואלי, בן ארצי ואסף דר. במצעד הפזמונים העברי השנתי של רשת ג' ושל גלגלצ לשנת ה'תשס"ח נבחרו דנקר ובוטנר כ"הרכב השנה". בפברואר 2018 הוציא דנקר שיר נושא לסדרה בה הוא משחק "מיגל", "אין לי אף אחד", אותו כתב והלחין אסף אמדורסקי. ב 6 בנובמבר 2018 הוציא את אלבום הסולו הראשון שלו "משהו אחר".

חיים אישיים

משנת 2004 היה דנקר במערכת יחסים עם הזמרת והשחקנית נינט טייב, אותה הכיר על סט הצילומים לסדרה "השיר שלנו". בתחילת 2006 השניים נפרדו. בשנת 2007 דנקר  התחיל לנהל מערכת יחסים עם הדוגמנית ליאל דניר והם נפרדו לאחר כמה חודשים . בסוף 2008 החל לנהל זוגיות במשך כחצי שנה עם השחקנית יעל פוליאקוב. היה גם במערכת יחסים עם גאיה טראוב ששיחק לצידה בעונה הראשונה של "דני הוליווד" , ורומי אבולעפיה שגם איתה שיחק בעונה השנייה ב"דני הוליווד" ואיתן ניהל רומן קצר.
ביולי 2015 הצהיר בראיון לעיתון "ידיעות אחרונות" על היותו ביסקסואל, ושהוא חי בזוגיות עם איתי וייזר כ-3 שנים ועם שתי הבנות של איתי. במאי 2016 נודע כי השניים נפרדו, אך חזרו לאחר מספר חודשים וכיום ביחד כ - 7 שנים.
נכון ל-2019, דנקר מתגורר ביפו תל אביב.